13-08-2016: Endnu to minusser til PestDK -- 1) betaler du for omdeling til pakkeboks og pakkeboksen er fyldt, skal du hente pakken på et posthus der ligger længere væk. Betaling for omdeling til pakkeboks refunderes naturligvis ikke.. 2) endnu engang måtte jeg tage en hjemmearbejdsdag for at være her, da jeg modtog sms-advisering om en stor pakke ville blive leveret den pågældende dag. Jeg bor stadig i stueetagen, havde vinduet åbent og ud af det blå kom sms-adviseringen om "forsøgt levering" på trods af der ikke var blevet ringet på døren. Det er sket før og det sker forholdsvis ofte. Det der gør det ekstra slemt er, når pakken er i et format som er for stort til at have på cyklen. En delebil er noget billigere end taxa, men alligevel endte jeg med at skulle betale 200 kr. oven i omdeling af pakken. Det er simpelthen så grotesk, at PestDK ikke kan A) give pakker tre dage i pakkeboksen og derefter ryger de på posthuset, så de ikke blokerer for alle andre - især i ferietiden. Og B) når jeg betaler for en ydelse, så forventer jeg at få den. Det er da så basalt som det kan blive. I skulle skamme jer som virksomhed.

14-06-2016: I dag ville den sidste tilbageværende stjerne så være røget. Tre store pakker forsøgt afleveret på et tidspunkt hvor ingen lønmodtagere alligevel er hjemme havde jeg regnet med. Derimod havde jeg ikke forventet at når track og trace-status siger ankommet til Posthus og "Hent senere" at der så menes dagen efter. Jeg troede i min indbildskhed, at når noget var forsøgt leveret om formiddagen og jeg dukkede op kl. 17 - i en lejet bil - at pakkerne så kunne hentes. Men nej. Så det fik jeg da en fed køretur ud af. Mange tak, PostDanmark!

20-11-2014: Jeg fik her til morgen besked på mail om, at en bestilt pakke ville blive leveret i morgen den 21. november. Derfor arrangerede jeg at kunne være hjemme hele dagen for at tage imod pakken. Til min store overraskelse får jeg så ud af det blå endnu en mail om, at pakken er forsøgt leveret i dag den 20/11 - for få timer siden. Nuvel, det kan jo være en forglemmelse. Jeg får fat i en agent på chatten på deres hjemmeside, som fortæller det er en fejl og beklager. Men at der ingen hjælp er at hente hos ham; PostDanmark mener ikke de har begået en fejl, og at de skal levere som de har lovet. Så nu er det igen (for jeg ved ikke hvilken gang) mit problem, at skulle hen efter pakken - selv om vi taler om en omdeling, en service, som jeg har betalt for. Egentlig havde jeg trukket min samlede karakter op efter sidste anmeldelse i Juli, men nu skraber det altså bare mod bunden. Magen til optrækkeri og ignorance skal man lede længe efter. Og en chat, der ikke kan hjælpe? Hvad er meningen?

06-07-2014: Jeg vil gerne starte med at understrege, at jeg det seneste års tid har oplevet en klar forbedring i uddeling af pakkepost på Vesterbro - og det er med til at hive bedømmelsen op. Som sådan stiller jeg mig kun uforstående overfor pakkepost prøver at levere om dagen, omkring middag, hvor almindelige mennesker er på arbejde. Det virker sådan lidt godnat. Nå. Som nævnt lader der altså til at være bedre dage på vej. Vi ser.

13-02-2014: Samme historie som nedenfor. Pakkeposten har virket fint indtil nu, men smuttere kommer vi åbenbart ikke uden om. Jeg lå, her i vinterferien, på sofaen og kan fint høre ringeklokken, der er indenfor en cirka seks meter radius. Men ringet på blev der altså ikke. Til gengæld tilbragte pakken to døgn på "Kastrup, Danmark" før den blev omdelt til Vesterbro. Spændende, hvor jeg nu kan afhente den henne af. Denne gang var omdelingen betalt, hvorfor jeg ville have taget den sidste stjerne hvis jeg kunne. Fordi pakken IKKE blev leveret som lovet - og i øvrigt heller ikke samme dag som lovet.

02-05-2013: Nøjagtigt samme historie som ovenfor. Jeg undrer mig over hvor pakken bliver af, så jeg tjekker Track & Trace på nettet, som siger "Forsøgt leveret kl. 12:05". Og altså.. På det tidspunkt sad jeg foran tossekassen og nød min frokost - ringeklokken virker fint og jeg så intet postbud/pakkepost fra 11:30 til 12:30, så tjah.. Jeg ved sgu snart ikke. Jeg overvejer at nægte modtagelse af pakken for efterfølgende at bestille på ny - og få den leveret. Pakkeposten har virket fint fra min gamle anmeldelse og indtil nu.

24-08-2011: Igen (igen igen ige..) burde jeg have modtaget en pakke, som blev bestilt til omdeling. I stedet dukker der på track & trace-siden pludselig op, at pakken er anmeldt til senere afhentning på posthuset. Jeg har netop været hjemme i dag, fordi jeg vidste at der var en pakke på vej. Og jeg bor i stueetagen, så errm.. Jeg ved ikke lige hvor postbudet har været - men her var han altså ikke. Der var heller ingen pakkeseddel smidt af, som der normalt plejer at være. En god ven kunne fortælle, at de havde været hos ham (nogle gader længere henne) kl. 12:15 - hvor jeg sad hjemme med frokosten og fint udsyn til min gade/fortov/indgang. Det er langt fra første gang det sker, og jeg har efterhånden opgivet at gøre dem opmærksom på det, så derfor dette indlæg.